同舊韻
作者：韋莊
朝代：唐

paragraphs: 大火收殘暑，清光漸惹襟。
謝莊千里思，張翰五湖心。
暮角迎風急，孤鐘向暝沈。
露滋三徑草，日動四鄰碪。
簟委班姬扇，蟬悲蔡琰琴。
方愁丹桂遠，已怯二毛侵。
甃石迴泉脈，移棊就竹陰。
觸絲蛛墮網，避隼鳥投林。
貌愧潘郎璧，文慙呂相金。
但埋酆獄氣，未發爨桐音。
靜笑劉琨舞，閑思阮籍吟。
野花和雨斸，怪石入雲尋。
跡竟終非切，幽閑且自任。
趨時慙藝薄，託質仰恩深。
美價方稀古，清名已絕今。
既聞留縞帶，詎肯擲蓍簪。
遲客虛高閣，迎僧出亂岑。
壯心徒戚戚，逸足自駸駸。
安羨倉中鼠，危同幕上禽。
期君調鼎鼐，他日俟羊斟。